# 卷 四

## 诸 痛

 人之一身，自顶至踵，俱有痛病。其始也，或因于风，或因于寒，或因于火，或因于气，病各不同，而其为气凝血滞则一也。气能捍卫，则外感何由而入？营能流灌，则内病何自而生？不通则痛，理固宜然。兹将痛病略举其凡，其咽痛、疝痛、肢节痛，见于肺病、疝病、痹病中者，不复赘。

### 头 痛

 头痛有因于风者，肌表不固，太阳受风，巅顶作痛，鼻窍微塞，时流清涕。香芷汤主之。

 **香芷汤**(自制)

 香附二钱 白芷六分 当归一钱五分 川芎八分 防风一钱 桑叶一钱 菊花二钱 蝉衣一钱 蔓荆子一钱五分 桔梗一钱 黑芝麻三钱

 有因于火者，肝阳上升，头痛如劈，筋脉掣起，痛连目珠。当壮水柔肝，以息风火，不可过用风药。盖风能助火，风药多则火势更烈也。羚羊角汤主之。

 **羚羊角汤**(自制)

 羚羊角二钱 龟版八钱 生地六钱 白芍一钱 丹皮一钱五分 柴胡一钱 薄荷一钱 菊花二钱 夏枯草一钱五分 蝉衣一钱 红枣十枚 生石决八钱(打碎)

 有血虚头痛者，自觉头脑俱空，目眊而眩。养血胜风汤主之。

 **养血胜风汤**(自制)

 生地六钱 当归二钱 白芍一钱五分 川芎一钱 枸杞三钱 五味五分 枣仁一钱五分 柏仁二钱 杭菊二钱 桑叶一钱 红枣十枚 黑芝麻三钱